Í ellefta skiptið stendur hlaup.is fyrir vali á langhlaupara ársins . Veitt verða vegleg verðlaun fyrir sigurvegara og alla þá sem tilnefndir verða . Einnig verður dregið úr nöfnum þeirra sem kjósa og veitt vegleg útdráttarverðlaun . Í ár verða valdir bestu langhlauparar ársins 2019 bæði í karla - og kvennaflokki . Þá er einkum verið að horfa til afreka í götu - og utanvegahlaupum . Afrek er afstætt , getur verið góður tími miðað við aldur , óvenjulegt verkefni , þrautseigja og kjarkur eða hvað eina sem hægt er að meta til viðurkenningar . Lesendum hlaup.is er boðið að senda inn tilnefningar ásamt stuttri lýsingu á ástæðum tilnefningar fyrir miðnætti sunnudaginn 29. desember . Hver aðili má tilnefna eins marga hlaupara og hann vill . Úr hópi tilnefninga verða síðan valdir hlauparar í karla - og kvennaflokki sem kosið verður um . Í kjölfarið mun hlaup.is birta helstu tilnefningarnar sem kosið verður um og verður þá opnað fyrir kosningu um langhlaupara ársins . Lesendur hafa þá tíma til að kjósa hér á hlaup.is en tilkynnt verður um sigurvegara í janúar með formlegri verðlaunaafhendingu . Vinsamlegast sendið tilnefningar á netfangið torfi@hlaup.is fyrir miðnætti sunnudaginn 29. desember . Mynd frá afhendingu viðurkenninga fyrir árið 2018 Frá vinstri : Fulltrúi Þorbergs Inga Jónssonar , móðir Ingvars Hjartarsonar , faðir Stefáns Guðmundssonar , Jóhann Karlsson , Arnar Pétursson , Elísabet Margeirsdóttir , Rannveig Oddsdóttir , Elín Edda Sigurðardóttir , Anna Berglind Pálmadóttir og Anna Keren Jónsdóttir .